‘জীবন তো মাত্র শুরু’
| ০৯ জানুয়ারি ২০২০, ১৯:০০ | আপডেট : ০৯ জানুয়ারি ২০২০, ২০:০৩
অধিনায়ক মাহমুদুল্লাহ রিয়াদের সঙ্গে চট্টগ্রাম চ্যালেঞ্জার্সের ওপেনার ক্রিস গেইল || ছবি- সংগৃহীত
ক্রিকেট নিয়ে যে নূন্যতম ধারণা রাখে তার কাছে অন্তত ক্রিস গেইল অচেনা নয়। বয়স চল্লিশ ছুঁলেও গেইল যেন ফুরিয়ে যাননি এখনও। বিশ্বজুড়ে ফ্র্যাঞ্চাইজি লিগগুলো চষে বেড়াচ্ছেন এখনও। আইপিএল, বিপিএল, পিএসএল, বিগ-ব্যাশ, কানাডা টি-টোয়েন্টি, টি-টেন লিগ কোনোটাই বাদ রাখেননি এই ক্যারিবীয় ওপেনার।
আন্তর্জাতিক টি-টোয়েন্টিতে মাত্র ৫৮ ম্যাচ খেললেও ঘরোয়া টি-টোয়েন্টি লিগগুলোতে ৪০১ ম্যাচ খেলে ফেলেছেন। দীর্ঘ এই ক্যারিয়ারে ৩৮.১৮ গড়ে করেছেন ১৩ হাজার ১৭৫ রান। রয়েছে ২২টি শতকের সঙ্গে ৭০টি অর্ধশতক। উইকেট আছে ৮০টি।
ক্যারিয়ার এতটাই সমৃদ্ধ যে, নিজেকে ‘ইউনিভার্সাল বস’ নাম দিতেও কার্পণ্য করেননি গেইল। বিপিএল খেলতে এসে বলেই দিলেন, ইউনিভার্সাল বস একজনই হয়।
‘ক্রিকেট বিশ্বে ক্রিস গেইল এবং ইউনিভার্সাল বস একজনই । সবসময় এটা একজনই হবে। যদি তুমি আমাকে জিজ্ঞেস করো আমি বলব, এখানে আমার মতো কেউই নেই।’
নিজেকে নিয়ে এমনটা দাবি করার পেছনেও যুক্তি দেখিয়েছেন ক্রিস গেইল। বললেন, নিজস্ব নাম তৈরি করতে হলে সারা বিশ্বেই খেলে বেড়াতে হবে।
‘তোমার নিজস্ব নাম তৈরি করতে হলে তাহলে তোমাকে বিশ্বের চারদিকেই যেতে হবে। অবশ্যই তোমাকে পারফর্ম করতে হবে। বড় মঞ্চে নিজেকে প্রমাণ করতে হবে। এখন আমার আর কিছুই প্রমাণ করার নেই, তুমি জানো ক্রিকেট ক্যারিয়ারে আমি এখন কোথায় দাঁড়িয়ে আছি।’
অবসরের সময়টা ঘনিয়ে আসছে বলা যায়। বয়স চল্লিশ পেরিয়ে গেলেও খেলতে চান আরও পাঁচ বছর। গেইল বলছেন, জীবনটা মাত্র শুরু। এখনই সময় উপভোগ করার।
‘জীবনটা শুরু হলো মাত্র। আমি চেষ্টা করছি, ক্রিকেটের সঙ্গে জীবনটাকে মানিয়ে নিতে। যেন দুইটাই সমানভাবে উপভোগ করতে চাই। গেল ২০ বছর ধরে আন্তর্জাতিক ক্রিকেট খেলছি। দেশে দেশের বাইরে অনেক সংস্কৃতি দেখছি, শিখছি। এটা অনেক উপভোগ্য।’
আরও পাঁচ বছর খেলতে চাই: গেইল
এক ম্যাচ খেলেই বিশ্রামে আমলা
সৌদিতে মাঠ মাতাবে রিয়াল, দেখুন খেলার সূচি